കോണ്ഗ്രസിലെ കലാപം: കാസര്കോട് പടയിളക്കം ഉണ്ണിത്താനെതിരെ കാസര്കോട് പി കെ ഫൈസലിനെ പ്രസിഡന്റാക്കി ഡിസിസിയെ ഹൈജാക്ക് ചെയ്ത രാജ്മോഹന് ഉണ്ണിത്താന് എംപിക്കെതിരെ പരസ്യയുദ്ധം പ്രഖ്യാപിച്ച് ജില്ലയിലെ കോണ്ഗ്രസ് നേതാക്കള്. എഐസിസി ജനറല് സെക്രട്ടറി ഉമ്മന്ചാണ്ടിയും കെപിസിസി മുന് പ്രസിഡന്റ് രമേശ് ചെന്നിത്തലയും പുതിയ പാര്ടിയുണ്ടാക്കട്ടെയെന്ന ഉണ്ണിത്താന്റെ പ്രസ്താവനക്കെതിരെ നേതാക്കള് കെപിസിസി പ്രസിഡന്റ് കെ സുധാകരന് പരാതി നല്കി. പാര്ടിയെ ദുര്ബലപ്പെടുത്തുന്നതാണ് ഉണ്ണിത്താന്റെ പ്രതികരണമെന്നും അഖിലേന്ത്യാ നേതൃത്വവും സംസ്ഥാന കോണ്ഗ്രസ് നേതൃത്വവും പരസ്യ പ്രതികരണം വിലക്കിയിരിക്കെ വിവാദ പ്രസ്താവന ഗൗരവമായി കണ്ട് നടപടിയെടുക്കണമെന്നും പരാതിയില് ആവശ്യപ്പെട്ടു. ഡിസിസി പ്രസിഡന്റ് ഹക്കീം കുന്നേല്, കെപിസിസി സെക്രട്ടറിമാരായ കെ നീലകണ്ഠന്, ബി സുബ്ബയ്യ റൈ, മുന് എംഎല്എ കെ പി കുഞ്ഞിക്കണ്ണന്, യുഡിഎഫ് ജില്ലാ കണ്വീനര് എ ഗോവിന്ദന് നായര്, കെപിസിസി നിര്വാഹക സമിതി അംഗങ്ങളായ കെ വി ഗംഗാധരന്, കെ കെ നാരായണന്, ശാന്തമ്മ ഫിലിപ്പ്, യൂത്ത് കോണ്ഗ്രസ് സംസ്ഥാന ജനറല് സെക്രട്ടറി ജോമോന് ജോസ്, ജില്ലാ പ്രസിഡന്റ് ബി പി പ്രദീപ് കുമാര്, രണ്ട് ഡിസിസി വൈസ് പ്രസിഡന്റുമാര്, 11 ജനറല് സെക്രട്ടറിമാര് എന്നിവരാണ് പരാതി നല്കിയത്.കെപിസിസി പ്രസിഡന്റിനോട് നേരിട്ട് ഏറ്റുമുട്ടാതെ, എതിര്പ്പിന്റെ കുന്തമുന ഉണ്ണിത്താനെതിരെ തിരിക്കാനാണ് കാസര്കോട് എ, ഐ വിഭാഗം ഒരുങ്ങുന്നത്. കഴിഞ്ഞദിവസം ജില്ലയിലെത്തിയ രമേശ് ചെന്നിത്തല മുതിര്ന്ന നേതാക്കളുമായി സംസാരിച്ചിരുന്നു. ഡിസിസിയെ വകവയ്ക്കാതെ ഒറ്റയാന് പ്രവര്ത്തനം നടത്തുന്ന ഉണ്ണിത്താന് ജില്ലയിലെ നേതാക്കളുമായി നിരന്തരം ഏറ്റുമുട്ടലിലാണ്. ഡിസിസി ഓഫീസില് പോകാറില്ല. നിലവിലെ ഭാരവാഹികളെ മാറ്റിയിട്ടേ എംപി വരൂവെന്ന് അദ്ദേഹത്തിന്റെ അനുയായികള് വെല്ലുവിളിച്ചിരുന്നു.